I. Radičová, poslankyňa: (2007-11-27):
Preto som si dovolila predložiť návrhy, ktoré korešpondujú s filozofiou predkladanej novely a umožňujú využiť zdroje pre rodiny spôsobom, ktoré im pomáhajú riešiť ich sociálnu situáciu. Dovoľte mi predložiť dané návrhy. K čl. 1. Bod 1. V novelizačnom bode 28 sa v § 11 ods. 1 za písmeno m) dopĺňa nové písmeno n), ktoré znie: „n) úhradu nákladov spojených s ubytovaním v zariadeniach sociálnych služieb,“. Odôvodnenie: Stavebné sporenie je jeden z nástrojov podpory financovania nadobudnutia a obnovy bývania občanov Slovenskej republiky. Časť klientov stavebných sporiteľní sa z rôznych dôvodov, najmä z dôvodu pokročilého veku, vážnej choroby, imobility a z toho vyplývajúcej neschopnosti zabezpečiť si nevyhnutné náležitosti životných funkcií, samostatne ocitá v situácii, že musí vyhľadať ubytovanie v zariadeniach sociálnych služieb. Napriek tomu, že takíto klienti stavebných sporiteľní majú nasporené financie, nakoľko ešte neuplynulo šesť rokov od uzatvorenia zmluvy o stavebnom sporení, nemôžu tieto prostriedky využiť na presťahovanie sa a na úhradu zvýšených nákladov, ktoré sú často s pobytom v takomto zariadení s celodennou starostlivosťou spojené. Keďže sa jedná o dlhodobý pobyt klientov stavebných sporiteľní v takýchto zariadeniach najčastejšie spojený s trvalým opustením svojho vlastného bytu alebo rodinného domu, bolo by vhodné, aby aj títo klienti mali možnosť využiť svoje nasporené prostriedky zo stavebného sporenia vrátane štátnej prémie na financovanie svojho bývania. Zároveň ubytovanie klientov v takomto zariadení zodpovedá nájomnému vzťahu k ubytovaciemu priestoru. V prípade klasického nájmu bytového priestoru umožňuje zákon účelové využitie nasporených finančných prostriedkov vrátane stavebného úveru na obnovu a rekonštrukciu nájomného bytu. Keďže bývanie týchto klientov v danom čase predstavujú zariadenia sociálnych služieb, navrhujeme doplniť možnosť účelového využitia prostriedkov stavebného sporenia aj o účel financovania nákladov spojených s pobytom klientov stavebných sporiteľní v zariadeniach sociálnych služieb. Je to ich doživotné bývanie vo väčšine prípadov. Po druhé. V novelizačnom bode 28 sa v § 11 ods. 1 za novo vložené písmeno n) dopĺňa nové písmeno o), ktoré znie: „o) úhradu nákladov spojených s ubytovaním v zariadeniach pre študentov denného štúdia na stupňoch univerzitné vzdelávanie, stredné vzdelávanie a vzdelávanie internátneho charakteru pre študentov a žiakov s obmedzenou pracovnou schopnosťou bez rozdielu stupňa vzdelávania,“. Odôvodnenie: Stavebné sporenie je jeden z nástrojov podpory financovania, nadobudnutia a obnovy bývania v Slovenskej republike. Časť klientov stavebných sporiteľní sa z dôvodu štúdia mimo svojho bydliska na obdobie desať mesiacov v roku počas štyroch až desiatich rokov a v prípade hendikepovaných študentov až na obdobie 19 rokov sťahuje do zariadení pre ubytovanie študentov do tzv. internátov. Náklady s ubytovaním v týchto zariadeniach sú často vyššie, ako si môže študent alebo jeho rodina dovoliť. Stavebné sporiteľne umožňujú občanom Slovenska byť ich klientom od narodenia. Počas prípravy dieťaťa na štúdium mu majú možnosť rodičia sporiť prostriedky, ktoré sú účelovo viazané na účely v zmysle zákona o stavebnom sporení. Pri nástupe študenta do internátu nemusí ešte uplynúť lehota šiestich rokov, počas ktorej sú prostriedky stavebného sporenia účelovo viazané. Keďže ubytovanie študenta na internáte zodpovedá analogicky nájmu ubytovacieho priestoru a jedná sa o dlhodobý pobyt klientov stavebných sporiteľní v takýchto zariadeniach, bolo by vhodné, aby aj títo klienti mali možnosť využiť svoje nasporené prostriedky zo stavebného sporenia vrátane štátnej prémie na financovanie svojho bývania. Keďže bývanie týchto klientov v danom čase predstavuje študentský domov, internát, navrhujeme doplniť možnosť účelového využitia prostriedkov stavebného sporenia aj o účel financovania nákladov spojených s dlhodobým pobytom klienta v študentskom domove. Tretí bod. V novelizačnom bode 28 sa v § 11 ods. 1 za novovložené písmeno o) dopĺňa nové písmeno p), ktoré znie: „p) nadobudnutie, výstavba, zmena, údržba, obnova, modernizácia tuzemských nehnuteľností s prevažujúcou funkciou bývania a ubytovania určených na využitie funkcie zariadení sociálnych služieb a študentských internátov vrátane vyvolaných investícií,“. Odôvodnenie: Zariadenia sociálnych služieb a študentské domovy nie sú bytovými domami, napriek tomu slúžia na dlhodobý pobyt a bývanie občanov Slovenskej republiky. Nakoľko zákon o stavebnom sporení pozná účelové využitie len pre bytové a rodinné domy, navrhujeme rozšíriť možnosť účelového využitia prostriedkov stavebného sporenia aj na výstavbu, nadobudnutie a obnovu zariadení sociálnych služieb a študentských domovov, ktoré plnia rovnakú funkciu pre vybrané skupiny obyvateľov, ako plnia byty alebo rodinné domy vo všeobecnosti. Z dôvodu prognózy zvyšovania sa priemerného veku občanov Slovenskej republiky a s tým spojeného rastu počtu obyvateľov vo vyššom veku a zároveň s potrebou zvyšovať podiel vysokoškolsky a stredoškolsky vzdelanej populácie v období nasledujúcich rokov bude zvýšený záujem o ubytovanie ako v zariadeniach sociálnych služieb, tak aj v študentských domovoch. Nakoľko takéto zariadenia vo svojej podstate spĺňajú funkciu nájomného bývania, navrhujem analogicky umožniť využívať prostriedky stavebného sporenia na financovanie výstavby, nadobudnutia a obnovy takýchto ubytovacích zariadení. Dávam do pozornosti takéto možnosti, keďže naozaj pre starších občanov zariadenia sociálnych služieb sú na mnohé roky ich trvalým a, musím povedať, definitívnym bydliskom a pre viacerých študentov šanca uhradiť si náklady s bývaním počas štúdia, napriek tomu, že mu rodičia nasporili možno jediné zdroje rezervné cez stavebné sporenie, býva často prekážkou toho, aby mohli v štúdiu v istom meste vôbec začať alebo pokračovať. Ďakujem vám veľmi pekne za pozornosť. A, pán spravodajca, odovzdávam pozmeňujúce návrhy. Ďakujem.